Komisijos sprendimas
2003 m. vasario 27 d.
iš dalies keičiantis Sprendimą 93/402/EEB dėl šviežios mėsos importo iš Paragvajaus
(pranešta dokumentu Nr. C(2003) 677)
(tekstas svarbus EEE)
(2003/137/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1997 m. gruodžio 18 d. Tarybos direktyvą 97/78/EB, nustatančią principus, reglamentuojančius iš trečiųjų šalių į Bendriją įvežamų produktų veterinarinių patikrinimų organizavimą [1], ypač į jos 22 straipsnio 1 dalį,
atsižvelgdama į 1972 m. gruodžio 12 d. Tarybos direktyvą 72/462/EEB dėl sveikatos ir veterinarinio patikrinimo problemų importuojant galvijus, kiaules ir šviežią mėsą iš trečiųjų šalių [2] su paskutiniais pakeitimais, padarytais Reglamentu (EB) 1452/2001 [3], ypač į jos 14 straipsnio 3 dalį ir 16 straipsnį,
kadangi:
(1) 1993 m. birželio 10 d. Komisijos sprendimas 93/402/EEB dėl gyvūnų sveikatos reikalavimų ir veterinarinio sertifikavimo importuojant šviežią mėsą iš Pietų Amerikos šalių [4] su paskutiniais pakeitimais, padarytais Sprendimu 2002/908/EB [5], taikomas Argentinai, Brazilijai, Čilei, Kolumbijai, Paragvajui ir Urugvajui.
(2) 2002 m. spalio mėn. Paragvajaus teritorijoje, kuri yra greta teritorijų, iš kurių leidžiama importuoti į Bendriją (Bendrijai patvirtintos teritorijos) ir kuri yra netoli sienos su Brazilija, buvo nustatytas snukio ir nagų ligos protrūkis.
(3) Siekdama įvertinti padėtį dėl snukio ir nagų ligos protrūkio apimtoje teritorijoje ir Bendrijai patvirtintose teritorijose, 2003 m. vasario 4-14 d. laikotarpiu Maisto ir veterinarijos tarnyba (MVT) atliko patikrinimą.
(4) Patikrinimo rezultatai parodė, kad bendra padėtis Paragvajuje dėl galvijų ir mėsos gamybos veterinarinių patikrinimų neatitinka eksporto į Bendriją reikalavimų.
(5) Buvo nustatyta keletas rimtų pažeidimų ir Paragvajaus valdžios institucijų po MVT anksčiau atliktų patikrinimų pradėtų taikyti sistemų, kuriomis siekiama užtikrinti, kad pagal Bendrijos reikalavimus galėtų būti eksportuojama tik gyvūnų iš konkrečios šalies Bendrijai patvirtintų teritorijų iškaulinėta ir brandinta mėsa, kontrolės stoka.
(6) Atsižvelgiant į patikrinimo rezultatus, reikia panaikinti leidimą Paragvajui eksportuoti į Bendriją iškaulinėtą ir brandintą šviežią galvijieną.
(7) Tačiau nesant aiškių aktyvios ligos Paragvajuje įrodymų, reikėtų leisti importuoti į Bendriją galvijų, paskerstų iki 2003 m. vasario 20 d. ir iki tos dienos pagamintą, sertifikuotą ir vežamą į Bendriją žmonėms vartoti skirtą iškaulinėtą ir brandintą šviežią mėsą bei iškaulinėtą mėsą ir subporduktus, skirtus naminių gyvūnėlių ėdalui. Šią padėtį reikėtų peržiūrėti Paragvajaus valdžios institucijoms pateikus pakankamai garantijų, kad pažeidimai buvo ištaisyti, ir kad šį faktą teigiamai įvertino kitas MVT patikrinimas.
(8) Todėl Sprendimas 93/402/EEB turėtų būti atitinkamai iš dalies pakeistas.
(9) Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 93/402/EEB II priedas pakeičiamas šio sprendimo priedo tekstu.
2 straipsnis
Valstybės narės iš dalies pakeičia importui taikomas priemones, kad pastarosios atitiktų šio sprendimo reikalavimus ir apie patvirtintas priemones nedelsdamos atitinkamai paskelbia. Apie tai jos nedelsdamos praneša Komisijai.
3 straipsnis
Šios priemonės peržiūrimos per 12 mėnesių.
4 straipsnis
Šis sprendimas skirtas valstybėms narėms.
Priimta Briuselyje, 2003 m. vasario 27 d.